Denver

Denver on linn ja maakond Ameerika Ühendriikides, Colorado osariigi pealinn ja suurim linn. Linn paikneb Kõrgtasandiku lääneservas Kaljumäestiku Front Range'i mäeahelikust idas.

Elanike arv on 2020. aasta rahvaloenduse seisuga 715 522. Aastal 2010 oli elanikke 600 158. Denver on üks kõige kiiremini kasvavaid suurlinnu USA-s. See on suurim linn 900 km raadiuses ning Phoenixi järel suuruselt teine linn mägiosariikides. USA-s on see rahvaarvult 19. kohal.

1858. aasta suvel rajasid kullakaevurid toonase Kansase territooriumil Pike's Peaki kullapalaviku ajal Lõuna-Platte'i jõe äärde Montana City, millest arenes välja Denveri linn. Algselt oli Denver osa Arapahoe maakonnast, kuid alates 1902. aastast on Denver konsolideeritud linn-maakond.

Linn on saanud nime Kansase territooriumi kuberneri James W. Denveri järgi. Linna hüüdnimi on Mile High City, kuna selle ametlik kõrgus merepinnast on täpselt üks miil (1609 meetrit).

Denveris tegutsevad Denveri Ülikool (asutatud 1864), University of Colorado Denver (1912), mille üks linnak asub Auroras, ja Metropolitan State University of Denver (1965).

Denver on üks kümnest linnast USA-s, millel on meeskond Põhja-Ameerika viies suurimas profiliigas. Linnas tegutsevad ameerika jalgpalliklubi Denver Broncos, korvpallklubi Denver Nuggets, pesapalliklubi Colorado Rockies, jäähokiklubi Colorado Avalanche ja jalgpalliklubi Colorado Rapids.

pisi|center|700px|Denveri panoraam 1898. aastal vaadatuna Colorado osariigi kapitooliumilt. Kupliga hoone vasakul on endine Arapahoe maakonna kohtumaja, mis lammutati 1933. aastal. Paremal on nähtav Brown Palace Hotel. Foto: William Henry Jackson.

 Viited 

 Välislingid 
 Denveri koduleht

Kategooria:Colorado linnad
Kategooria:Colorado maakonnad